Direktøren bag den skandaleramte letbane i Aarhus, Claus Rehfeld Moshøj, får millioner ned i lommen i et gyldent håndtryk, når han forlader posten til nytår.

Det skriver Finans.dk.

Claus Rehfeld Moshøj skal fra 1. januar være adm. direktør for selskabet bag rejsekortet. Med på vejen får han ifølge Finans.dk 1,4 millioner ned i lommen, som tak for arbejdet med letbanen.

Dertil kommer hans årlige løn på 2,1 mio. kr. med pension og tillæg.

Det sker til trods for, at Aarhus Letbane har været hårdt ramt af problemer og flere skandaler.

Budgettet, der lyder på 3,5 milliarder kroner, er overskredet med 50 procent i forhold til det oprindelige, og derudover har flere af de offentlige ejere været nødsaget til at poste store ekstrabevillinger i projektet.

Derudover måtte den grandiøse åbning af letbanen 23. september aflyses dagen før, da letbanen ikke havde de nødvendige sikkerhedsgodkendelser fra Trafikstyrelsen.

Det kostede 570.000 kroner - herunder blandt andet 33.000 kroner til kransekage og boller, 212.000 kroner til storskærm og toiletter samt 32.000 kr. til 'kor og andet musik'.

Aflysningen fik kritikken til at hagle ned over kommunen og driftsselskabet Keolis, der stod for at få tilladelserne i hus. Og her tog den afgående direktør Claus Rehfeld Moshøj ansvaret for aflysningen.

Claus Rehfeld Moshøj, der har 30 medarbejdere under sig, er den næstbedst betalte chef i Aarhus Kommune. Han er kun overgået af stadsdirektør Niels Højberg, der er kommunens øverste embedsmand med 20.000 ansatte under sig. Letbanedirektøren tjener samtidig mere end f. eks. statsministeren, rigspolitichefen og forsvarschefen.

Henning Jørgensen, professor på Center for Arbejdsmarkedsforskning ved Aalborg Universitet, kalder Aarhus Letbane-direktørens lønvilkår for meget opsigtsvækkende.

»Det er nærmest unikt, at man kan være chef for så få ansatte og alligevel tjene så godt. Direktøren for Aarhus Letbane er jo oppe i en liga, hvor meget få offentlige chefer befinder sig,« siger han til Finans.dk.

Claus Rehfeld Moshøj kommer også til at tjene godt i sit nye job hos Rejsekortet A/S. Ifølge Finans.dk står han til at tjene en bruttoårsløn på 1,5 mio. kr. samt en årlig bonus på 200.000 kr.

Letbanedirektøren selv forsvarer sin høje løn.

»Jeg blev ansat i en periode på fire år til at begynde med, og vidste ikke, hvad jeg skulle på den anden side af kontrakten. Samtidig skulle jeg flytte min familie på tværs af landet og skulle finde et nyt sted at bo. Det skal man kompenseres for,« siger Claus Rehfeld Moshøj til Finans.dk.

Letbanen forventes først at åbne midt i december eller i januar.